b'\n_START_ARTICLE_\nEMA 2017\n_START_PARAGRAPH_\nEMA 2017 je potekala 17., 18. in 24. februarja 2017 na Gospodarskem razstavi\xc5\xa1\xc4\x8du v Ljubljani. Vse tri ve\xc4\x8dere so povezovali Maja Martina Merljak, Tina Gorenjak in Tanja Kocman ter Mario Galuni\xc4\x8d (v predizborih je bila naloga slednjega predvsem razlo\xc5\xbeiti pravila glasovanja). Urednik projekta je bil Aleksander Radi\xc4\x87. Prenos vseh treh ve\xc4\x8derov je re\xc5\xbeiral Nejc Levstik._NEWLINE_Zmagal je Omar Naber s pesmijo "On My Way" in tako postal \xc5\xa1ele drugi izvajalec, ki je na Emi zmagal dvakrat.\n_START_SECTION_\nJavni razpis\n_START_PARAGRAPH_\nJavni razpis je bil objavljen 20. julija 2016, zbiranje pesmi pa je potekalo do 3. novembra. Pravila sodelovanja med drugim dolo\xc4\x8dajo, da mora biti bodisi izvajalec bodisi avtor skladbe dr\xc5\xbeavljan Republike Slovenije in da mora biti skladba na dan prijave na razpis \xc5\xa1e neobjavljena.\n_START_SECTION_\nFormat\n_START_PARAGRAPH_\nPravila so bila objavljena 2. decembra 2016. Ema 2017 bo potekala v 3 ve\xc4\x8derih (2 predizbora in finalni izbor). V predizborih se bo predstavilo 16 pesmi, 8 v vsakem. V finale se bosta iz obeh predizborov uvrstili 2 pesmi po izboru ob\xc4\x8dinstva in 2 po izboru 7-\xc4\x8dlanske strokovne \xc5\xbeirije (pri slednjih dveh gre za najbolje ocenjeni pesmi po glasovih \xc5\xbeirije, ki v finale nista napredovali po glasovanju ob\xc4\x8dinstva). V finalu bo tako 8 skladb. V njem bo glasovalo 6 regijskih \xc5\xbeirij, ki bodo prispevale polovico glasov, in ob\xc4\x8dinstvo, ki bo prispevalo drugo polovico (50\xc2\xa0%\xc2\xa0: 50\xc2\xa0%). Vsaka regijska \xc5\xbeirija, ki bo imela 3 \xc4\x8dlane, bo podelila to\xc4\x8dke 6 pesmim, in sicer 12 najbolj\xc5\xa1i, nato pa 10, 8, 6, 4 in 2, vseh \xc5\xa1est skupno 252. Tudi ob\xc4\x8dinstvo bo to\xc4\x8dke podelilo 6 pesmim, in sicer 72 najbolj\xc5\xa1i, nato 60, 48, 36, 24 in 12, skupno 252. Zmagala bo tista skladba, ki bo v skupnem se\xc5\xa1tevku prejela najve\xc4\x8d to\xc4\x8dk. V primeru izena\xc4\x8denja ima ve\xc4\x8djo te\xc5\xbeo telefonsko glasovanje.'